CELEX: 62019TN0540
Language: fi
Date: 2019-07-30 00:00:00
Title: asia T-540/19: Kanne 30.7.2019 – Sharif v. neuvosto

7.10.2019   
            
            
               FI
            
            
               Euroopan unionin virallinen lehti
            
            
               C 337/9
            
         
      Kanne 30.7.2019 – Sharif v. neuvosto
      (asia T-540/19)
      (2019/C 337/10)
      Oikeudenkäyntikieli: ranska
      
         Asianosaiset
      
      
         Kantaja: Ammar Sharif (Damaskos, Syyria) (edustajat: asianajajat J.-P. Buyle ja L. Cloquet)
      
         Vastaaja: Euroopan unionin neuvosto
      
         Vaatimukset
      
      Kantaja vaatii unionin yleistä tuomioistuinta
      
                  —
               
               
                  kumoamaan Syyriaan kohdistettavista rajoittavista toimenpiteistä annetun päätöksen 2013/255/YUTP muuttamisesta 17.5.2019 annetun neuvoston päätöksen (YUTP) 2019/806 siltä osin kuin se koskee kantajaa
               
            
                  —
               
               
                  kumoamaan Syyrian tilanteen johdosta määrättävistä rajoittavista toimenpiteistä annetun asetuksen (EU) N:o 36/2012 täytäntöönpanosta 17.5.2019 annetun neuvoston täytäntöönpanoasetuksen (EU) 2019/798 siltä osin kuin se koskee kantajaa
               
            
                  —
               
               
                  korvaamaan kantajalle asiasta aiheutuneet oikeudenkäyntikulut kokonaisuudessaan.
               
            
         Oikeudelliset perusteet ja pääasialliset perustelut
      
      Kanteensa tueksi kantaja vetoaa kahteen kanneperusteeseen.
      
                  1)
               
               
                  Ensimmäinen kanneperuste, joka perustuu tosiseikkoja koskevaan ilmeiseen arviointivirheeseen. Kantaja katsoo, että neuvosto on tehnyt ilmeisen arviointivirheen perustellessaan häneen kohdistettuja toimenpiteitä sillä, että hänen väitetään olevan päätöksen 2013/255/YUTP 27 artiklan 2 kohdan a alakohdassa ja 28 artiklan 2 kohdan a alakohdassa tarkoitettu ”Syyriassa toimiva johtava liike-elämän edustaja”. Hän riitauttaa luokittelunsa ”johtavaksi liike-elämän edustajaksi” ja riidanalaisista toimista ilmenevän kumottavissa olevan olettaman yhteyksistään Syyrian hallintoon. Kantaja huomauttaa, ettei hänellä ole minkäänlaisia yhteyksiä Syyrian hallintoon.
                  Lisäksi päätöksen 2013/255/YUTP 27 artiklan 3 kohdan ja 28 artiklan 3 kohdan mukaisesti kantaja kumoaa kyseisen päätöksen 27 artiklan 2 kohdan a alakohdassa ja 28 artiklan 2 kohdan a alakohdassa säädetyn kumottavissa olevan olettaman osoittamalla oma-aloitteisesti, että (i) hän ei ole tai ei enää ole lähellä hallintoa ja (ii) että hän ei vaikuta siihen (iii) eikä hän aiheuta todellista riskiä neuvoston Syyrian tilanteen johdosta toteuttamien rajoittavien toimenpiteiden kiertämisestä.
                  Kantajan mukaan neuvosto pysyy tosiseikkoja koskevassa ilmeisen virheellisessä arvioinnissa jättäessään huomiotta olettaman kumoamisen.
               
            
                  2)
               
               
                  Toinen kanneperuste, joka perustuu omistusoikeuden ja ammatinharjoittamisen oikeuden suhteettomaan loukkaamiseen. Kantaja katsoo, että neuvosto on hyväksymillään sanktioilla vastoin ihmisoikeuksien ja perusvapauksien suojaamiseksi tehdyn yleissopimuksen ensimmäistä lisäpöytäkirjaa väistämättömästi loukannut hänen omistusoikeuttaan ja ammatinharjoittamisen oikeuttaan. Kantajan mukaan häntä ei voida estää nauttimasta häiriöttömästi omaisuudestaan ja taloudellisesta vapaudestaan, ja tästä syystä riidanalaiset toimenpiteet on kumottava siltä osin kuin ne koskevat häntä.